Document ID: 32005D0631

32005D0631
L 225/28
SLUŽBENI LIST EUROPSKE UNIJE
29.08.2005.
ODLUKA KOMISIJE
od 29. kolovoza 2005.
o bitnim zahtjevima iz Direktive 1999/5/EZ Europskog parlamenta i Vijeća kojom se lokatorskim plutačama Cospas-Sarsat osigurava pristup službama za izvanredna stanja
(priopćena pod brojem dokumenta C(2005) 3059)
(Tekst značajan za EGP)
(2005/631/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 1999/5/EZ Europskog parlamenta i Vijeća od 9. ožujka 1999. o radijskoj opremi i telekomunikacijskoj terminalnoj opremi te o uzajamnom priznavanju njihove sukladnosti (1), a posebno njezin članak 3. stavak 3. točku (e),
budući da:
(1)
Neke su lokatorske plutače, radio plutače za otkrivanje mjesta nesreće (EPIRB) koje rade na 406 MHz u sustavu Cospas-Sarsat, dio Svjetskog pomorskog sustava za pogibelj i sigurnost (GMDSS).
(2)
U skladu s Odlukom Komisije 2004/71/EZ od 4. rujna 2003. o bitnim zahtjevima vezanim uz pomorsku radiokomunikacijsku opremu namijenjenu za uporabu na plovilima koja nisu obuhvaćena SOLAS-om (Međunarodna konvencija o zaštiti ljudskih života na moru) i za uključivanje u Svjetski pomorski sustav za pogibelj i sigurnost (GMDSS) (2), proizvođači EPIRB-a moraju osigurati izradu opreme na način kojim će se omogućiti njezin pravilan rad, ispuniti svi radni zahtjevi GMDSS-a u uvjetima pogibelji i osigurati jasne i stabilne komunikacije.
(3)
Međutim, lokatorske plutače s drugačijom namjenom nisu obuhvaćene Odlukom 2004/71/EZ. Očekuje se da će se te vrste lokatorskih plutača Cospas-Sarsat u velikom broju koristiti kao plutače za dojavu pogibelji te je stoga potrebno osigurati njihovu izradu, ako su obuhvaćene Direktivom 1999/5/EZ, na način kojim će se omogućiti njihov pravilan rad u skladu s prihvaćenim radnim zahtjevima i ispuniti svi zahtjevi sustava Cospas-Sarsat.
(4)
Mjere predviđene ovom Odlukom u skladu su s mišljenjem Odbora za ocjenjivanje sukladnosti i nadzor tržišta telekomunikacija,
DONIJELA JE OVU ODLUKU:
Članak 1.
Ova se Odluka primjenjuje na lokatorske plutače koje su namijenjene za rad na 406 MHz u sustavu Cospas-Sarsat i koje nisu obuhvaćene područjem primjene Odluke 2004/71/EZ.
Članak 2.
Lokatorske plutače iz članka 1. izrađuju se na način kojim se osigurava njihov pravilan rad u skladu s prihvaćenim radnim zahtjevima pri čemu su izložene okruženju u kojem će se možda koristiti. U uvjetima pogibelji one osiguravaju jasnu i stabilnu komunikaciju uz visok stupanj pouzdanosti ispunjavajući sve zahtjeve sustava Cospas-Sarsat.
Članak 3.
Ova je Odluka upućena državama članicama.
Sastavljeno u Bruxellesu 29. kolovoza 2005.

Labels: 12
7
8